**III. OBRAZLOŽENJE GODIŠNJEG IZVJEŠTAJA O IZVRŠENJU PRORAČUNA**

**Članak 4.**

Obrazloženje godišnjeg izvještaja o izvršenju proračuna sastoji se od obrazloženja općeg dijela i posebnog dijela izvještaja o izvršenju proračuna.

Proračun Općine Rakovec za 2024. godinu donesen je na sjednici Općinskog vijeća dana 20.12. 2023. godine, I. izmjene i dopune dana 26.6.2024. godine, a II. izmjene i dopune dana 19.12.2024. godine.

Prihodi i primici proračuna ostvareni su sa 39% od plana, a rashodi i izdaci su izvršeni sa 44% od plana.

Proračun nije izvršen u većem iznosu od plana jer je zbog tehničkih razloga bilo nemoguće izvesti projekti koji su bili planirani u ovom razdoblju, a ponajprije izgradnja dječjeg vrtića.

**Obrazloženje općeg dijela**

**PRIHODI POSLOVANJA** –evidentirano je **ukupno prihoda i primitaka u iznosu 1.185.852,41 – indeks ostvarenja prema prethodnoj godini 144,4**, te **rashoda i izdataka u iznosu od 1.333.107,23 – indeks 214,7%**, iz čega proizlazi **manjak tekuće godine u iznosu 147.254,82.**

**PRIHODI POSLOVANJA** – **kontni razred 6** – iznose **849.516,20, indeks 103,9% prema prethodnoj godini.**

**PRIHODI OD POREZA – kontna skupina 61** – iznose **326.937,48, indeks 124,9 prema prethodnoj godini.**

Vrijednosno najznačajniji je prihod **kontna podskupina 611 - POREZ I PRIREZ NA DOHODAK** – **317.278,28, indeks 129,7% u odnosu na prethodnu godinu**. Porez na dohodak od nesamostalnog rada – kontna skupina 6111 ostvaren je u iznosu od 309.246,63, ostali porezi na dohodak (6112-6114) iznose 52.296,41. Povrat poreza po godišnjoj prijavi za 2023. g. isplaćen građanima u 2024.g. (6117) iznosio 44.264,76.

**Lokalni porezi** (porez na potrošnju, kuće za odmor, porez na promet nekretnina) – **613 i 614 - ostvareni su u iznosu od 9.659,20,** najizdašniji od ostvarenih poreza je porez na promet nekretnina koji je ostvaren u iznosu od 7.846,00 no značajno manje nego u istom razdoblju prethodne godine, indeks 52,0 u odnosu na godinu prije.

**POMOĆI IZ INOZEMSTVA I OD SUBJEKATA UNUTAR OPĆEG** **PRORAČUNA** – **kontna skupina 63** – iznose **492.376,50** – indeks ostvarenja 94,3 u odnosu na prethodnu godinu, i vrijednosno su najznačajniji i najveći u ukupnim prihodima i primicima.

U ovom obračunskom razdoblju primljene su slijedeće tekuće i kapitalne pomoći:

|  |  |
| --- | --- |
| **TEKUĆE POMOĆI IZ PRORAČUNA** | **ostvarenje** |
| Iz županijskog proračuna – za sufinanciranje boravka djece u vrtiću | 5.400,00 |
| Iz državnog proračuna (Ministarstvo financija) – fiskalno izravnanje | 243.609,56 |
| **KAPITALNE POMOĆI IZ PRORAČUNA** |  |
| Iz državnog proračuna – MRRFEU – za izgradnju nogostupa-IV. faza | 30.000,00 |
| Iz županijskog proračuna – za nerazvrstane ceste – ostalo *neutrošeno u 2024.g. 70.000,00* | 90.886,25 |
| Iz županijskog proračuna – obnova škole od potresa | 48.042,94 |
| Iz županijskog proračuna – obnova opć.zgrade od potresa | 48.990,00 |
| Iz županijskog proračuna – obnova društvenih domova–*neutrošeno u 2024.* | 22.947,75 |
| Iz državnog proračuna MGIPU– za nabavu opreme za održavanje javnih površina | 2.500,00 |
| UKUPNO PRIMLJENE POMOĆI IZ DRUGIH PRORAČUNA: | **492.376,50** |

**Kontna skupina 64 – PRIHODI OD IMOVINE – ostvareno je 5.971,90, indeks 102,6 u odnosu na prethodnu godinu.**

Najznačajniji prihod je prihod od naknade za koncesije u iznosu od 5.805,76, zatim prihod od zakupa i iznajmljivanja imovine u iznosu od 159,17, spomenička renta 1,60 i prihod od kamata po viđenju 5,37.

**PRIHODI OD UPRAVNIH I ADMINISTRATIVNIH PRISTOJBI, PRISTOJBI PO POSEBNIM PROPISIMA I NAKNADA - kontna skupina 65** –**24.230,32, indeks ostvarenja u odnosu na prethodnu godinu 86,6.**

Od toga **KOMUNALNI DOPRINOSI** iznose 1.517,93, indeks 57,7, **KOMUNALNA NAKNADA** – indeks 90,2 u odnosu na prethodnu godinu**,** nominalno 22.579,10 i **PRIHOD OD VODNOG GOSPODARSTVA** iznos 133,29, indeks 93,9.

Komunalni doprinos i naknada su sukladno ZKG-u utrošeni na Programe građenja i održavanja komunalne infrastrukture.

**RASHODI POSLOVANJA - razred 3** – indeks **114,2 prema**  prethodnoj godini odnosno **561.636,31.**

**RASHODI ZA ZAPOSLENE** – **kontna skupina 31 -** izvršeni su u iznosu od **89.855,74, indeks 142%** u odnosu na prethodnu godinu.

Na dan 31.12.2024. godine u općinskoj upravi zaposlene su 3 osobe (Općinska načelnica i 2 službenice raspoređene u Jedinstvenom upravnom odjelu - referentica za komunalne poslove, komunalni i poljoprivredni redar i viša referentica za upravne i financijske poslove koja je ujedno ovlaštena za poslove pročelnika JUO, obje na neodređeno vrijeme). Ovo povećanje rashoda za zaposlene proizašlo je iz povećanja osnovica za obračun plaća u 2024.g. radi usklađenja s inflatornim indeksima, odnosno povećanim troškova života.

Osim isplaćenih bruto plaća, na ovoj je kontnoj skupini evidentirana i isplata neoporezivih materijalnih prava-nagrada i regres službenicama te naknada za topli obrok i troškove prijevoza.

**MATERIJALNI RASHODI – kontna skupina 32 – indeks 85,8 prema prethodnoj godini**, odnosno **262.765,88.**

Vrijednosno najznačajniji rashodi su rashodi za usluge – kontna podskupina 323 – 208.798,55, indeks 84,0 prema prethodnoj godini, a rashodi se u najvećem dijelu odnose na tekuće i investicijsko održavanje općinske imovine i komunalne infrastrukture, intelektualne usluge, usluge promidžbe i informiranja, komunalne usluge, računalne usluge i dr.

**FINANCIJSKI RASHODI – kontna skupina 34 – 4.315,17, indeks 419,6**  prema prethodnoj godini. To povećanje u odnosu na prethodnu godinu nastalo je prvenstveno zbog troškova obrade kredita za izgradnju vrtića te plaćanja interkalarne kamate po istom.

**SUBVENCIJE – kontna skupina 35** – u 2024. Općina Rakovec nije imala izdataka za subvencije.

**POMOĆI DANE U INOZEMSTVO I UNUTAR OPĆEG PRORAČUNA** – **kontna skupina 36** – **52.207,61**, **indeks 142,4**  prema prethodnoj godini.

Izvršenje na skupini konta 36 odnosi se na tekuće pomoći unutar općeg proračuna u iznosu od 44.622,05 (Gradu Vrbovcu – za osnovno školstvo po sporazumu za razliku za decentralizirana sredstva 35.764,95, rentu za odlaganje komunalnog otpada s Rakovečkog područja na Beljavine 1.348,21, za nabavu školskih radnih bilježnica i pomagala7.329,71 i sufinanciranje mreže širokopojasnog interneta 179,18) i na tekuće pomoći proračunskim korisnicima drugih proračuna u iznosu od 7.585,56 (sufinanciranje smještaja u gradske vrtiće i programa male škole za djecu s područja Općine Rakovec).

**NAKNADE GRAĐANIMA I KUĆANSTVIMA NA TEMELJU OSIGURANJA I DRUGE NAKNADE – 37 – 42.012,22, indeks 112,2** prema prethodnoj godini. Naknada u novcu je isplaćena u iznosu od 21.310,00 (božićnice umirovljenicima, porodiljne naknade, učenicima SŠ za sufinanciranje udžbenika), a u naravi 20.702,22 (sufinanciranje prijevoza učenika, logopedske terapije, sufinanciranje privatnih vrtića, plaćanje odvoza komunalnog otpada staračkim domaćinstvima, darovi djeci povodom blagdana Sv. Nikole).

**OSTALI RASHODI – kontna skupina 38 – 110.479,69, 233,7 indeks ostvarenja prema prethodnoj godini**.

**Tekuće donacije u novcu 3811– 50.917,87** (donacije udrugama i političkim strankama, sportskim društvima, humanitarnim organizacijama i DVD-u Rakovec), zatim **kapitalne donacije 3821** neprofitnim organizacijama **u iznosu od 51.474,51,** indeks 1.653,7 u odnosu na prethodnu godinu i to Župi Svetog Jurja u Rakovcu 2.832,01 i kapitalna pomoć DVD Rakovec za nabavu vatrogasnog vozila i opreme 48.642,50 te **kapitalne pomoći trgovačkim društvima u javnom sektoru 3861 iznose 8.087,31**.

**PRIHODI OD PRODAJE NEFINANCIJSKE IMOVINE - konti razred 7 – 1.121,51, 100%,** odnosno isto kao **i** prethodne godine.

Navedeni prihod je 65% godišnje rate od uplate za prodaju poljoprivrednog zemljišta u vlasništvu RH koji pripada Općini Rakovec, dok 35% uplate je raspoređen županiji i RH.

**RASHODI ZA NABAVU NEFINANCIJSKE IMOVINE – kontni razred 4 – 768.750,20, 643,8** indeks ostvarenja prema prethodnoj godini.

Najveći dio izvršenja i povećanje ostvarenja u odnosu na prethodnu godinu odnosi se na nabavu proizvedene dugotrajne imovine (42), 649.659,94 (početak izgradnje dječjeg vrtića, III. i IV. dionica nogostupa i ostali građevinski objekti, zatim nabava opreme, knjiga za školsku knjižnicu i nabavu nematerijalne imovine ). Dodatna ulaganja na nefinancijskoj imovini (45), iznose 119.090,26 (popravak e-punionice, te obnova općinske i zgrade škole od potresa).

**PRIMICI OD FINANCIJSKE IMOVINE I ZADUŽENJA – kontni razred 8 – 335.214,70.**

Primici od financijske imovine i zaduživanja (8) iznose **335.214,70 eura** što je iznos kredita koji je konzumiran do kraja 2024. godine od ukupnog iznosa kredita od 1.200.000,00 Eur-a za koji iznos se Općina zadužila kod Hrvatske banke za obnovu i razvitak za potrebe financiranja izgradnje dječjeg vrtića.

Krajnji rok korištenja kredita je do 31.12.2025. koji je ujedno i datum prijenosa kredita u otplatu, a isti će se otplaćivati u 180 uzastopnih mjesečnih rata počevši od 31.01.2026.

**IZDACI ZA FINANCIJSKU IMOVINU I OTPLATE ZAJMOVA – kontni razred 5 – 2.720,72 – 27,8 indeks ostvarenja prema prethodnoj godini.**

Evidentiran je povrat beskamatnog kratkoročnog zajma iz Državnog proračuna za povrat poreza za 2023.g. u 2024. u iznosu od 2.720,72, koji je vraćen u prva četiri mjeseca 2024.g.

|  |  |
| --- | --- |
| **UKUPNI PRIHODI I PRIMICI**  **Indeks 144,4% u odnosu na prethodnu godinu** | **1.185.852,41** |
| **UKUPNI RASHODI I IZDACI**  **Indeks 214,7% u odnosu na prethodnu godinu** | **1.333.107,23** |
| **RAZLIKA – manjak tekuće godine** | **147.254,82** |
| **PRENESENI VIŠAK** | **548.012,50** |
| **VIŠAK PRIHODA raspoloživ u sljedećem razdoblju** | **400.757,68** |

NOVČANA SREDSTVA NA POČETKU RAZDOBLJA: 554.177,64

NOVČANA SREDSTVA NA KRAJU RAZDOBLJA: 466.666,25

Višak prihoda nalazi se u novčanim sredstvima na žiro računu Općine i rasporediti će se u rebalansu 2025. godine prema Odluci predstavničkog tijela o rasporedu viška prihoda za 2025.g.

**Neutrošena namjenska sredstva iz Proračuna Zagrebačke županije** – kapitalna pomoć iz 2023. za izgradnju dječjeg vrtića u iznosu od **66.361,00** je neutrošena u 2024. te se prenose u 2025., kapitalna pomoć za sanaciju asfalta na nerazvrstanim cestama u Općini Rakovec u iznosu od **70.000,00** kao i kapitalna pomoć za uređenje društvenih domova u iznosu od **22.947,75** također je neutrošeno u 2024.g. Ista sredstva će se utrošiti u 2025.g. prema propisanoj namjeni.

**Obrazloženje posebnog dijela**

**Izvršenje po organizacijskoj klasifikaciji**

U posebnom dijelu proračuna, organizacijski se prikazuju rashodi kroz 2 razdjela i to PREDSTAVNIČKA I IZVRŠNA TIJELA te JEDINSTVENI UPRAVNI ODJEL.

Na razdjelu 001 – **PREDSTAVNIČKA I IZVRŠNA TIJELA** – izvršeni su rashodi u iznosu 83.535,42 €, 83% od plana,

Na razdjelu 002 – **JEDINSTVENI UPRAVNI ODJEL** – izvršeni su rashodi u iznosu od 1.249.571,81 €, 43% od plana, ponajprije iz razloga što je u planu bio cjeloviti projekt izgradnje i opremanja dječjeg vrtića, ali iz tehničkih razloga nije izveden te se prenosi projekt u iduće razdoblje.

**Izvršenje po programskoj klasifikaciji**

Izvještaj o izvršenju po **programskoj klasifikaciji** daje detaljan pregled ostvarenja proračuna po razdjelima, glavama, programima, aktivnostima i projektima, s naglaskom na programe, aktivnosti i projekte i to po računima ekonomske klasifikacije na razini skupine (plan) i odjeljka (izvršenje), te indeks izvršenja u odnosu na plan na razini skupine.

**RAZDJEL 001 – PREDSTAVNIČKA I IZVRŠNA TIJELA**

**GLAVA 05 – IZVRŠNO TIJELO**

**PROGRAM A1 1000 – JAVNA UPRAVA I ADMINISTRACIJA -** cilj ovog programa je povećanje ažurnosti u obavljanju poslova i zadaća iz nadležnosti Oćinske uprave preko sredstava javnog priopćavanja; osiguravanje korisnicima pravo na pristup informacijama; organiziranje protokolarnih prijema, prijemi predstavnika udruga, športskih organizacija, obilježavanje raznih manifestacija; Božićno novogodišnji prijemi, čuvanje dokumentacije i vođenje evidencija u vezi s radom općinskog vijeća i njegovih radnih tijela, načelnika i njegovih radnih tijela, druge stručne, administrativne i tehničke poslove.

Posebni cilj je osiguranje izvršavanja zadataka u funkcioniranju izvršnog tijela općinske uprave kao i dostupnost svih informacija i izvješća o radu općinske uprave. Ostvariti prepoznatljiv image općine, pozicioniranje općine na turističkom regionalnom tržištu, promocija kulturnih, društvenih, povijesnih i prirodnih vrijednosti općine i njenih autohtonih manifestacija i proizvoda.

**Aktivnost A011000A100001** – **Redovan rad načelnika** – izvršenje 48.712,93 – 88% od plana, odnosi se na isplatu plaće načelnice i materijalnih rashoda – troškove službenih putovanja. U ovom je razdoblju Odlukom Vlade RH plaća dužnosnika značajnije porasla, tj. primjenjuje se osnovica za obračun plaće državnih službenika u iznosu 947.18 €. Koeficijent se primjenjuje prema Zakonu o plaćama u lokalnoj i područnoj (regionalnoj) samoupravi (NN 28/10, 10/23).

**Aktivnost A011000A100004** – **Proračunska rezerva** – izvršenje 0,00. U izvještajnom razdoblju nije bilo isplati.

**Aktivnost A011000A100006** – **Sredstva javnog priopćavanja** – izvršeno 8.821,25 – 98% od plana, a odnosi se na troškove medijskog praćenja i informiranje javnosti o aktivnostima Općine Rakovec.

**Aktivnost A011000A100007** – **Pokroviteljstva i sponzorstva udrugama i građanima** – izvršeno 3.861,78 – 100% od plana, a odnosi se na isplate donacija udrugama za aktivnosti kojima je promovirana Općina.

**Aktivnost A011000A100008** – **Proslave, obilježavanja, manifestacije** – izvršeno 6.663,46, 59% od plana. Odnosi se na troškove rashoda protokola i promidžbenih materijala za proslavu Dana Općine i sl. manifestacija.

**GLAVA 10 - OPĆINSKO VIJEĆE**

**Aktivnost A011000A100003 – Političke stranke** – izvršeno 1380,00 – 100% od plana, a odnosi se na isplatu sredstava za financiranje političkih stranaka zastupljenih u Općinskom vijeću i to: HSU – 150,00, HDZ – 150,00 I NEZAVISNA LISTA – STJEPAN KOŽIĆ – 1080,00.

**Aktivnost A011000A100005 – Redovan rad predstavničkog tijela** – općinskog vijeća. Izvršeni su rashodi u iznosu od 14.096,00, 83% od plana, a rashodi se odnose na isplatu naknadi vijećnicima kao i materijalni rashodi – reprezentacija.

**RAZDJEL 002 – JEDINSTVENI UPRAVNI ODJEL**

**Aktivnost A011000A100009 – Redovan rad Jedinstvenog upravnog odjela** – izvršeno 46.627,84, 89% od plana, a odnosi se na rashode za plaće za dvije zaposlene i to v.d. Pročelnicu i referenta za komunalne poslove, komunalni redar i poljoprivredni redar. Također su isplaćene neoporezive nagrade, troškovi prehrane i troškovi prijevoza na posao i s posla.

**Aktivnost A011000A100010 - Materijalni rashodi i rashodi za usluge Jedinstvenog upravnog odjela –** izvršeni su u iznosu od 53.703,23, 59% od plana, a odnose se na sve materijalne rashode i financijske rashode (naknade troškova zaposlenima, rashodi za materijal i energiju, usluge, naknade troškova osobama izvan radnog odnosa, ostali nespomenuti rashodi poslovanja, ostali financijski rashodi.

**Aktivnost A011000A100010 – Otplata zajma –** izvršeni izdaci u iznosu od 3.441,34, 32% od plana a odnose se na otplatu kratkoročnog državnog zajma za povrat poreza iz 2023.g. i interkalarnu kamatu od HBOR-a.

**Projekt A011000K100001 – Opremanje ureda -** izvršeni su rashodi za nabavu dugotrajne imovine u iznosu od 2.486,91, 79% od plana. Uredi su opremljeni novom računalnom opremom, telefonima, uređajima i opremom.

**PROGRAM A04 1000 ODRŽAVANJE KOMUNALNE INFRASTRUKTURE** – izvršeno je 117.971,91, 88% od plana.

Cilj programa je zadovoljavanje zajedničkih komunalnih potreba građana kroz redovno održavanje za osiguranje kvalitetnog življenja građana. Program obuhvaća poslove održavanja komunalne infrastrukture razvrstane u aktivnosti, koje predstavljaju obavljanje djelatnosti iz članka 22. Zakona o komunalnom gospodarstvu. Programom su osigurana sredstva za obavljanje poslova održavanja javne rasvjete, održavanje groblja, održavanje zelenih površina, dječjih igrališta, čišćenje javno prometnih površina, održavanje ostalih javnih površina (pješačke površine), komunalne prioritete na području mjesnih odbora, održavanje nerazvrstanih cesta.

Realizacija ovog programa odvijala se u izvještajnom razdoblju kroz sljedeće aktivnosti:

**Aktivnost A041000A100001 – Održavanje javne rasvjete –** izvršeno 8.853,78, 98% od plana, a izvršenje se odnosi na utrošak energije na stupovima javne rasvjete u iznosu od 6.458,62 i usluge investicijskog održavanja javne rasvjete u iznosu od 2.395,16.

**Aktivnost A041000A100002 – Održavanje groblja –** izvršeno 487,50, 100% od plana

**Aktivnost A041000A100004 – Održavanje javnih površina –** izvršeno je 64.216,50 tj. 96% od plana. Rashodi se odnose na utrošeni materijal na javnim površinama, usluge tekućeg i investicijskog održavanja, usluge deratizacije i dezinsekcije na javnim površinama, te usluge zbrinjavanja pasa lutalica sa javnih površina.

**Aktivnost A041000A100005 – Održavanje nerazvrstanih cesta –** izvršeno je rashoda u iznosu od 44.414,13, 76% od plana. Utrošeni su materijal i usluge investicijskog održavanja.

**PROGRAM A04 2000 GRADNJA KOMUNALNE INFRASTRUKTURE –** izvršeno je 201.158,64, 72% od plana.

Cilj programa je zadovoljavanje zajedničkih komunalnih potreba građana kroz gradnju komunalne infrastrukture za osiguranje kvalitetnog življenja građana. Program obuhvaća projekte iz članka 59. Zakona o komunalnom gospodarstvu. Programom su osigurana sredstva za uređenje groblja, javnu rasvjetu, nogostupa, cesta, uređenje javnih površina i ostalih objekata i uređaja komunalne infrastrukture.

Realizacija ovog programa odvijala se u izvještajnom razdoblju kroz sljedeće projekte:

**Projekt A042000K100001 – Uređenje javnih površina –** izvršeno 9.694,80, 94% od plana a rashodi se odnosi na nabavu traktorske kosilice i na izgradnju rasvjete na igralištu u Banićevcu.

**Projekt A042000K100002 – Uređenje groblja –** izvršeno 3.038,12, 99,6% od plana a rashodi se odnosi na nabavu videonadzora na groblju.

**Projekt A042000K100004 – Modernizacija javne rasvjete –** izvršeno je 11.484,55, odnosno 96% od plana.

**Projekt A042000K100007 – Izgradnja nogostupa –** izvršeni su rashodi u iznosu od 143.659,62, 100% od plana. Rashodi se odnose na izgradnju nogostupa u Rakovcu – III. faza i IV. faza, čiji su radovi po ovim fazama u ovom razdoblju i okončani.

**Projekt A042000K100011 – Modernizacija nerazvrstanih cesta –** izvršeno je 33.281,55, odnosno 32% od plana, a odnosi se na uređenje raskrižja na NC Mlaka.

**PROGRAM A05 1000 UPRAVLJANJE OPĆINSKOM IMOVINOM** – izvršeno je 125.177,67, 46% od plana.

Program se bavi rješavanjem imovinsko pravnih odnosa radi stjecanja nekretnina, koje su potrebne za realizaciju projekata od interesa za općinu, geodetskim poslovima, procjenama nekretnina, kupnjom, prodajom i davanjem nekretnina u zakup i najam te na korištenje, te održavanjem općinskih poslovnih objekata (sportskih objekata i društvenih domova).

Ciljevi programa su kupnja i održavanje nekretnina radi realizacije projekata od interesa za općinu, uređenje i razvoj općine, te poboljšanje uvjeta života u općini.

Realizacija ovog programa odvijala se u izvještajnom razdoblju kroz sljedeće aktivnosti i projekte:

**Aktivnost A051000A100001 – Održavanje društvenih domova –** izvršeni su rashodi u iznosu od 1.182,54, 17% od plana. Rashodi se odnose na utrošak električne energije, vode i plina te odvoz smeća i kupnju materijala za tekuće i investicijsko održavanje.

**Aktivnost A051000A100001 – Održavanje općinskih poslovnih objekata –** izvršeni su rashodi u iznosu od 54.646,87, 40% od plana. Izvršene su usluge tekućeg i investicijskog održavanja na poslovnim objektima, a najznačajnije je ulaganje na objektu NK Rakovec za što su ugovorena sredstva APPRRR-a iz LAG-a Prigorje (mjera ruralnog razvoja).

**Projekt A051000K100001 – Obnova društvenih domova –** izvršeni su rashodi u iznosu od 8.910,62, tj. 14% od plana i to za nabavu sitnog inventara u iznosu od 200,00, za nabavu dugotrajne imovine u iznosu od 1.462,19, te su izvršena dodatna ulaganja u iznosu od 7.248,43.

**Projekt A051000K100004 – Dodatna ulaganja na Općinskoj zgradi –** izvršeni su rashodi u iznosu od 60.437,64, 99% od plana, a odnosi se na sanaciju objekta od potresa za što su dobivena sredstva Zagrebačke županije.

**PROGRAM A09 1000 ZAŠTITA OKOLIŠA –** izvršeno je 12.914,47, 59% od plana.

Cilj programa je zadovoljavanje potreba građana koje se temelje na Zakonu o gospodarenju otpadom, smanjivanje zagađivanja okoliša te očuvanje okoliša ulaganjem u alternativne izvore energije.

Realizacija ovog programa odvijala se u izvještajnom razdoblju kroz sljedeće aktivnosti i projekte:

**Aktivnost A091000A100002 – Poticajna naknada za smanjenje količine miješanog komunalnog otpada –** izvršeni su rashodi u iznosu od 1.347,70, 93% od plana. Rashodi se odnose na rješenje Fonda za zaštitu okoliša i energetsku učinkovitost za plaćanje „kazne“ zbog nesmanjivanja količine miješanog komunalnog otpada za 2022.g.

**Aktivnost A091000A100003 – Renta za zbrinjavanje otpada na drugoj JLS –** izvršeni su rashodi u iznosu od 1.348,21 – 99,9% od plana, a odnosi se na plaćanje naknade Gradu Vrbovcu za zbrinjavanje komunalnog otpada s područja općine na odlagalište otpada „Beljavine“ koje se nalazi na području susjedne jedinice lokalne samouprave – Grada Vrbovca.

**Projekt A091000K100002 – Izgradnja e-punionice –** izvršeni su rashodi u iznosu od 2.131,25, 71% od plana, a odnose se na dodatno ulaganje u postojeću e-punionicu.

**Projekt A091000T100001 – Sanacija odlagališta otpada „Beljavine“ Vrbovec –** izvršeni su rashodi u iznosu od 8.087,31, 51% od plana, a odnosi se na plaćanje zahtjeva trgovačkog društva u suvlasništvu KOMUNALAC VRBOVEC d.o.o. za sanaciju odlagališta na Vrbovečkom području gdje općina zbrinjava svoj komunalni otpad, i to prema presudi od 2016.-2021.g. u iznosu od 6.798,82 te za tekuću godinu redovno u iznosu od 1.288,49.

**PROGRAM A10 1000 ORGANIZIRANJE I PROVOĐENJE ZAŠTITE I SPAŠAVANJA –** izvršeno je 66.372,50, 99,9% od plana.

Cilj programa vatrogastva odnosi se na sudjelovanje u provođenju preventivnih mjera zaštite od požara i eksplozija, gašenje požara i spašavanje ljudi i imovine ugroženih požarom, pružanja tehničke pomoći u nezgodama i opasnim situacijama, zatim provođenje mjera zaštite od požara i obnavljanje i nabava vatrogasne opreme.

Realizacija ovog programa odvijala se u izvještajnom razdoblju kroz sljedeće aktivnosti:

**Aktivnost A101000A100001 – Redovan rad DVD-a Rakovec –** izvršeni su rashodi u iznosu od 17.500,00 tj. 100% od plana. Sredstva se odnose na dotacije DVD-u Rakovec, poštujući kod isplata zakonski minimalni standard.

**Aktivnost A101000A100002 – Civilna zaštita –** izvršeni su rashodi u iznosu od 230,00, tj. 100% od plana.

**Projekt A101000K100001 – Nabava novog vatrogasnog vozila –** izvršeni su rashodi u iznosu od 45.000,00, tj. 100% od plana, a odnosi se na kapitalnu donaciju DVD-u Rakovec za nabavu novog vatrogasnog vozila.

**PROGRAM A11 1000 ZAŠTITA, OČUVANJE I UNAPREĐENJE ZDRAVLJA –** izvršeno je 2.820,00, 63% od plana.

Cilj programa je podizanje zdravstvenog standarda građana i pomoć ugroženim socijalnim skupinama, aktivno učešće u provedbi populacijske politike, podizanje nivoa zdravlja građana, podizanje kvalitete zdravstvenih usluga, doprinos kvaliteti međugeneracijske solidarnosti.

Realizacija ovog programa odvijala se u izvještajnom razdoblju kroz sljedeće aktivnosti:

**Aktivnost A111000A100002 – Sufinanciranje logopedske terapije –** izvršeni su rashodi u iznosu 2.540,00, 102% od plana. Rashodi se odnose na plaćanje logopedskih tretmana za djecu logopedskim kabinetima LA LA LOG i Dječji vrtić Tintilinić.

**Aktivnost A111000A100007 – Sufinanciranje radnog terapeuta i edukacijskog rehabilitatora –** rashodi su izvršeni u iznosu od 280,00, odnosno 14%, a rashodi se odnose na plaćanje usluga obrtu EDU IGRA i MULTICOLORIS.

**PROGRAM A12 1000 PROMICANJE KULTURE –** izvršeno je 28.531,17, 102% od plana.

Cilj programa je osiguranje financijskih sredstava za ostvarivanje javnih potreba na području kulture. Programom javnih potreba u kulturi općine utvrđuju se aktivnosti, poslovi i djelatnosti u kulturi od značenja za općinu, kao i za njenu promociju.

Realizacija ovog programa odvijala se u izvještajnom razdoblju kroz sljedeće projekte:

**Projekt A121000K100001 – Sanacija sakralnih objekata –** izvršeno je 2.832,01, 99% od plana, a rashodi se odnose na kapitalnu donaciju Župi Svetog Jurja Mučenika Rakovec.

**Projekt A121000K100003 – Rekonstrukcija sakralnog obilježja –** izvršeno je 25.183,16, 99,9% od plana, a rashodi se odnose na uređenje sakralnih objekata u Dvorišću, Mlaki i Golom Vrhu.

**Projekt A121000T100001 – Izrada monografije Općine Rakovec –** izvršeno je rashoda za 516 €. Odnosi se na foto usluge.

**PROGRAM A13 1000 OBRAZOVANJE –** izvršeno je 107.832,35, 84% od plana.

Osnovni cilj ovog programa je unapređenje razvoja i podizanje kvalitete osnovnoškolskog odgoja i obrazovanja kroz ostvarivanje različitih aktivnosti, stjecanje i razvijanje znanja, sposobnosti i umijeća, usvajanje vrijednosti i navika koji omogućavaju cjelovit razvoj osobnosti.

Realizacija ovog programa odvijala se u izvještajnom razdoblju kroz sljedeće aktivnosti i projekte:

**Aktivnost A131000A100001 – Subvencioniranje prijevoza učenika srednjih škola –** izvršeni su rashodi u iznosu 2.527,94, 75% od plana. Ovim sufinanciranjem Općina subvencionira učenicima srednje škole prijevoz putničke karte prijevozniku Čazmatrans promet d.o.o.

**Aktivnost A131000A100002 – Prigodni darovi djeci školskog uzrasta –** izvršeni su rashodi u iznosu 1.495,38, 75% od plana. Rashodi su utrošeni na darivanje djece Područne škole Rakovec povodom blagdana Sveti Nikola.

**Aktivnost A131000A100003 – Sufinanciranje škole plivanja učenika 4. razreda Osnovne škole –** izvršeni su rashodi u iznosu od 1.495,38, 75% od plana. Rashodi se odnose na sufinanciranje škole plivanja na Lošinju, u odmaralištu Nerezinama za učenike PŠ Rakovec.

**Aktivnost A131000A100004 – Namirenje razlike iznad ostvarenih sredstava DEC-a za PŠ RAKOVEC –** izvršeni su rashodi u iznosu od 35.764,95, 100% od plana. Rashodi se odnose na namirenje razlike troškova za Područnu školu Rakovec u odnosu na dobivena sredstva iz DEC-a, a kojim je osnivač Grad Vrbovec. Sukladno Sporazumu od 26.07.2011.g. općina se obvezala da će tu razliku namiriti iz izvornog proračuna kako bi se osnovnoškolske aktivnosti nesmetano odvijale. Razlika za namirenje troškova u 2023.g. iznosila je 35.764,95.

**Aktivnost A131000A100005 – Sufinanciranje školske opreme – radne bilježnice i pomagala –** izvršeni su rashodi u iznosu od 7.329,71, 98% od plana. Rashodi se odnose na pokrivanje troškova nabave radnih bilježnica i pomagala za učenike PŠ RAKOVEC i to Gradu Vrbovcu koji je kao osnivač osnovnih škola proveo postupak nabave za sve učenike.

**Aktivnost A131000A100006 – Tekuće održavanje školske zgrade –** izvršeni su rashodi u iznosu od 915,86, 15% od plana. Rashodi se odnose na održavanje vatrodojavnog sustava te premiju osiguranja za školsku zgradu.

**Aktivnost A131000A100007 – Sufinanciranje udžbenika i radnih bilježnica učenicima srednjih škola –** izvršeni su rashodi u iznosu od 2.880,00, tj. 99% od plana. Rashodi se odnose na davanje novčanih pomoći srednjoškolcima od 1. – 4. razreda srednje škole s područja općine u iznosu od 80,00 Eura po korisniku za pomoć pri opremanju u srednju školu.

**Projekt A131000K100001 – Kapitalne investicije u Područnoj školi Rakovec –** izvršeno je rashoda u iznosu od 55.846,00, 84% od plana, a najveći dio rashoda se odnosi na ulaganje tj. sanaciju školske zgrade od potresa, za što su dobivena sredstva od Zagrebačke županije.

**PROGRAM A14 1000 PREDŠKOLSKI ODGOJ –** izvršeno je 432.558,42 odnosno 25% od plana. Ovo značajno ulaganje je evidentirano zbog izgradnje novog dječjeg vrtića koje je započeto u ovom razdoblju, a biti će završeno u idućem razdoblju.

Osnovni cilj ovog programa je unapređenje razvoja i podizanje kvalitete predškolskog odgoja i obrazovanja te stjecanje vještina i usvajanja vrijednosti od najranije dobi, kao i demografska mjera u smislu pomoći roditeljima kod zbrinjavanja djece u ustanove predškolskog odgoja.

Realizacija ovog programa odvijala se u izvještajnom razdoblju kroz sljedeće aktivnosti i projekte:

**Aktivnost A141000A100001 – Sufinanciranje „Male škole“ –** izvršeni su rashodi u iznosu od 4.616,14, 121% od plana, a rashodi se odnose na čišćenje prostora te na sufinanciranje Dječjem vrtiću Vrbovec čije osoblje odrađuje odgojne sate „male škole“ u prostoru igraonice koja je uređena uz prostor područne škole.

**Aktivnost A141000A100002 – Prigodni darovi djeci predškolskog uzrasta –** izvršeni su rashodi u iznosu od 1.346,30, 67% od plana, a isti se odnose na blagdansko darivanje djece povodom Svetog Nikole.

**Aktivnost A141000A100003 – Sufinanciranje vrtića –** izvršeni su rashodi u iznosu od 13.800,00, 54% od plana, a odnosi se na plaćanje privatnih vrtića i vrtića u kojima su osnivači druge JLS. Sufinancirano je roditeljima kod dječjih vrtića Proljeće, DV Vrbovec, DV Tintilinić, DV Didi, DV Čarobna šuma, DV Bambolaya, DV Baltazar i DV Zagonetna šuma.

**Projekt A141000K100003 – Izgradnja i opremanje dječjeg vrtića Rakovec –** izvršeno je 412.795,98, 24% od plana. Rashodi se odnose na troškove najveće investicije u Općini Rakovec a to je gradnja novog dječjeg vrtića. Projekt se planira nastaviti i završiti u 2025. godini, sufinanciran je sredstvima fondova EU – NPOO-a, te se Općina i dugoročno zadužila za navedeni projekt. U ovom je razdoblju situirano do 9. privremene građevinske situacije u iznosu od 397.359,39, a izvođač je FOTON PROMET d.o.o.

**PROGRAM A15 1000 RAZVOJ SPORTA I REKREACIJE –** izvršeno je 18.000,00, 100% od plana.

Osnovni cilj ovog programa je navedenim aktivnostima i projektima podržati rad sporta i stručnih djelatnika u sportu, omogućiti povećanje i unapređenje kvalitete športaša i klubova, te omogućiti uključivanje u šport što većeg broja djece i mladih kao preveniranje od štetnih utjecaja globalizacije i tehnologije, a stjecanje radnih navika i fizičkog kretanja.

Realizacija ovog programa odvijala se u izvještajnom razdoblju kroz sljedeće aktivnosti:

**Aktivnost A151000A100001 – Sufinanciranje lokalnih sportskih društava –** izvršeni su rashodi u iznosu od 18.000,00, 100% od plana, a rashodi se odnose na tekuće donacije domicilnom sportskom nogometnom društvu NK RAKOVEC.

**PROGRAM A16 1000 RAZVOJ CIVILNOG DRUŠTVA –** izvršeno je 7.256,09, 97% od plana.

Osnovni cilj ovog programa je uključivanje i udruživanje građana, te podržati razvitak, unapređenje vještina i potencijala, te projektni rad civilnog društva na lokalnoj razini i redoviti rad udruga financiranjem profesionalno zaposlenih djelatnika i materijalnih troškova, te izgraditi jače upravljačke kapacitete i vještine unutar lokalnog civilnog društva. Udrugama civilnog društva cilj je omogućiti da se natječu za dobivanje sredstava proračuna za obavljanje onih aktivnosti i provedbu projekata koji značajno doprinose razvitku civilnog društva i zadovoljavanju potreba različitih skupina korisnika na području općine Rakovec.

Realizacija ovog programa odvijala se u izvještajnom razdoblju kroz sljedeće aktivnosti:

**Aktivnost A161000A100001 – Civilne udruge –** izvršeni su rashodi u iznosu od 7.256,09, 97% od plana, a odnosi se na donacije udrugama LOVAČKO DRUŠTVO „ŠLJUKA“ Rakovec, NK RAKOVEC, DVD RAKOVEC I UDRUGA ŽENA BANIĆEVEC.

**PROGRAM A18 1000 SOCIJALNA SKRB –** izvršeno je 22.540,09, 92% od plana.

Osnovni cilj programa je poboljšanje životnog standarda građana, temeljem utvrđenih kriterija ukupnih primanja domaćinstva, te pomoći socijalno najugroženijim kategorijama građana, posebno obiteljima s više djece, zatim starijim građanima, bolesnim i nemoćnim, te umirovljenicima, kao i briga o demografskim mjerama kroz poticaje za novorođenčad.

Realizacija ovog programa odvijala se u izvještajnom razdoblju kroz sljedeće aktivnosti:

**Aktivnost A181000A100001 – Provođenje natalitetnih mjera kroz pomoći majkama rodiljama –** izvršeni su rashodi u iznosu od 4.770,00, 90% od plana, a odnosi se na isplate naknadi za 9 novorođene djece po 530,00 €.

**Aktivnost A181000A100003 – Pomoć starijima i nemoćnima –** izvršeni su rashodi u iznosu od 12.160,00, 99,7% od plana, a odnosi se na isplate božićnice umirovljenicima i to za 304 umirovljenika s područja općine po 40 € bez obzira na dohodovni cenzus.

**Aktivnost A181000A100004 – Redovna djelatnost Crvenog križa –** izvršeni su rashodi u iznosu od 2.720,00, 100% od plana. Rashodi se odnose na tekuće donacije Gradskog društvu Crvenog križa koje prebiva u Gradu Vrbovcu ali pruža socijalno-humanitarne usluge na području bivše općine Vrbovec. Financiranje se uređuje po Zakonu o Hrvatskom crvenom križu (NN 71/10, 136/20) i Pravilniku o načinu i rokovima plaćanja sredstava iz prihoda jedinica lokalne i područne (regionalne) samouprave za rad ustrojstvenih oblika Hrvatskog crvenog Križa (NN 18/11), pa je prema izračunu obračunato 0,5% iz izvornog proračuna za redovnu djelatnost, te 0,2% od izvornog proračuna za službe traženja.

**Aktivnost A181000A100007 – Pomoć socijalno-ugroženim obiteljima i kućanstvima –** izvršeni su rashodi u iznosu od 2.890,09, 70% od plana. Rashodi se odnose na isplate jednokratnih socijalnih pomoći, na plaćanje usluge odvoza komunalnog otpada za staračka i samačka domaćinstva, te trošak pogreba socijalno-ugrožene osobe.